Инцидент в поделение 18 250 край София (2008)

Инцидентът в поделение 18 250 е поредица от експлозии, започнала на 3 юли 2008 г., на територията на поделението, намиращо се между квартал Челопечене и село Чепинци край София. Инцидентът се проследява обстойно в българските, както и в световни медии. Предистория Поделението е единствената в България разснарядителна база за боеприпаси с изтекъл срок на годност и се състои от 2 цеха за разглобяване на боеприпаси и извличане на взривни вещества и прилежащите към тях складове за боеприпаси. Хронология на събитията Около 6:30 сутринта проехтяват няколко мощни експлозии, последвани от поредица по-малки, които продължават с часове. В близост до мястото на инцидента ударната вълна е усетена като слабо земетресение. В резултат на това са изпочупени стъклата на множество прозорци. В района се издига гъст дим, който се вижда от километри. Тътенът от взривовете също се чува на голямо разстояние. Пет часа след инцидента няма данни за жертви, пазачите на обекта са се евакуирали при първите експлозии. Двама ранени от счупени стъкла, както и един обгазен човек са приети за кратко в „Пирогов“. По данни на Агенцията за ядрено регулиране няма източници на радиоактивно и йонизиращо лъчение и радиационният фон в района е в нормални граници след взривовете. Последствия Счупени са стъкла на първия терминал на летище София. Излитащите полети за деня са отменени, а пристигащите са пренасочени към пловдивското летище. Жители на квартал Челопечене твърдят, че около 15 ч. след обяд има нов взрив, който е още по-силен от тези сутринта – усетили са гръм и взривна вълна. От Министерството на отбраната обаче съобщават, че по информация към 15:10 ч. в складовете има само спорадични слаби експлозии. Усетеното като „взривна вълна“ се оказва земетресение с магнитуд 3,2 по скалата на Рихтер и IV степен по скалата на Медведев-Шпонхойер-Карник. Регистрирано е в 15:12 часа с епицентър 10 – 15 km юг-югоизточно от София. Според сеизмолозите това земетресение не може да е вследствие на взривовете. Мнения за случилото се Първоначалните данни за количеството взривени боеприпаси и опасността за жителите на хората са противоречиви. На път за мястото на инцидента, пред бТВ, кметът на София Бойко Борисов призовава жителите на столицата да останат по своите домове и да затворят плътно прозорците си. Според тогавашният началник на Генералния щаб ген. Златан Стойков, взривовете са станали във военно поделение и цех за обезвреждане на боеприпаси, но отрича да има опасност за околната среда и хората. Според бившият началник на Генералния щаб, генерал Никола Колев, става дума за около 2000 – 2500 тона конвенционални боеприпаси на българската армия, предназначени за унищожаване. Според тогавашният военен министър Николай Цонев става дума за 20 тона тротил или 25 хиляди взриватели. Аналогични случаи Изключително интересно е това, че по-малко от четири месеца по-рано, на 15 март 2008 г., се случва почти идентичен инцидент в албанската столица Тирана, близо до селцето Гърдец (Gërdec). Там обаче има голям брой жертви и ранени. Взривът в Гърдец е толкова силен, че според някои източници е бил чут дори в македонската столица Скопие, намираща се на 150 км разстояние. Боеприпаси Според Министерството на отбраната, преди инцидента в поделението са се съхранявали: 96 тона стрелкови боеприпаси 52 тона ръчни гранати 210 тона изстрели за гранатомет ПГ–7 75 тона 23 мм изстрели 48 тона 76,2 мм изстрели 252 тона 85 мм изстрели 21 тона 100 мм изстрели 17 тона 115 мм изстрели 83 тона 122 мм изстрели 94 тона 125 мм изстрели 211 тона 152 мм изстрели 20 тона реактивни дълбочинни бомби 23 тона бойни заряди 204 тона взриватели 68 тона пиротехнически средства 20 тона други взривни вещества 20 тона тротил Източници Външни препратки Бтв Новините – Експлозията в Челопечене Пожарът след експлозиите – видеоматериал в YouTube Статия за цеха във в. „Българска армия“, бр. 16866 от 6 юни 2008 г.